ઘરના અને ગામ-ગામના વાતાવરણમાંથી આ બધું આવ્યું છે ધ્રુવભાઇમાં. નિંગાળા તાલુકામાં જન્મ. પિતાજી ત્યારે રેવન્યુ ક્લાર્ક, પછી મામલતદાર થયા. બદલી બહુ થાય. ઘરે ઘરે-ચોરે ચોરે-ગામેગામ ફરવાનું, બધાની લાક્ષણિકતાઓ જોવાની-સાંભળવાની, આજુબાજુ બધું રળિયામણું લાગે. ૧૧ વર્ષમાં ૧૧ ગામ ફર્યા. ભણવું ગમે જ નહીં. પિતા નોકરીએ જાય ત્યારે ઘરના છાપરે દફતર લઇને ચડી જવાનું. નિશાળમાંથી બે-ત્રણ છોકરા આવી ટીંગાટોળી કરી લઇ જાય ત્યારે અને તો જ જવાનું સ્કૂલે. જાફરાબાદમાં એકથી ચાર ધોરણ. કેશોદમાંથી મેટ્રિક. ભણવામાં સામાન્ય.